b'\n_START_ARTICLE_\nVisoka \xc5\xa1kola za menad\xc5\xbement i dizajn Aspira\n_START_PARAGRAPH_\nVisoka \xc5\xa1kola za menad\xc5\xbement i dizajn Aspira iz Splita jest visoka \xc5\xa1kola za sportski menad\xc5\xbement. Osnovana je 2009. godine, a nastala je kao rezultat sve ve\xc4\x87eg zna\xc4\x8daja sporta u dru\xc5\xa1tvu._NEWLINE_\xc5\xa0port u suvremenom dru\xc5\xa1tvu ima mnogo \xc5\xa1iru i slo\xc5\xbeeniju ulogu nego ju je imao ranije. On je od nadmetanja fizi\xc4\x8dkih sposobnosti me\xc4\x91u ljudima prerastao u na\xc4\x8din na\xc5\xa1eg svakodnevnog \xc5\xbeivota i kulture te postaje izvorom pozitivne energije u \xc5\xbeivotu \xc4\x8dovjeka. Sport je tako\xc4\x91er i sve zna\xc4\x8dajniji oblik ekonomske aktivnosti dru\xc5\xa1tva, a sportska industrija njena va\xc5\xbena privredna djelatnost.\n_START_SECTION_\nSpecijalisti\xc4\x8dki diplomski studij Sportski menad\xc5\xbement\n_START_PARAGRAPH_\nSpecijalisti\xc4\x8dki diplomski (master) studij Sportskog menad\xc5\xbementa je prvi i jedini ovakav studij u Hrvatskoj. Namijenjen je profesionalcima koji ve\xc4\x87 rade u sportu te \xc5\xbeele unaprijediti svoju karijeru, ali i onima koji tek \xc5\xbeele ostvariti uspje\xc5\xa1nu karijeru u sportu i sportskoj industriji._NEWLINE_Danas sport u EU stvara vrijednost od nekoliko stotina milijardi eura \xc5\xa1to \xc4\x8dini cca 4% BDP-a Europske unije te osigurava radna mjesta za 15 milijuna ljudi ili 5,4% radne snage._NEWLINE_U Hrvatskoj su potrebe za visokoobrazovanim specijaliziranim kadrom iz podru\xc4\x8dja sportskog menad\xc5\xbementa veoma izra\xc5\xbeene i temelje se na \xc4\x8dinjenici da menad\xc5\xbeeri koji upravljaju sportskim organizacijama, tj. rade u sportskoj industriji u pravilu nisu formalno \xc5\xa1kolovani za upravljanje specifi\xc4\x8dnim poslovnim procesima u podru\xc4\x8dju sporta._NEWLINE_Bez \xc5\xa1kolovanih sportskih menad\xc5\xbeera sportske organizacije se ne uspijevaju afirmirati na sportskom tr\xc5\xbei\xc5\xa1tu zbog \xc4\x8dega trpe ogromne gubitke. Tako\xc4\x91er, neprofitne sportske organizacije poput sportskih udruga, saveza, lokalnih i dr\xc5\xbeavnih odjela za sport, dolaze do spoznaje da ne mogu vi\xc5\xa1e funkcionirati bez modernog i efikasnog upravljanja._NEWLINE_Zavr\xc5\xa1etkom specijalisti\xc4\x8dkog diplomskog stru\xc4\x8dnog studija sportskog menad\xc5\xbementa polaznik stje\xc4\x8de kompetencije upravljanja sustavima vi\xc5\xa1eg stupnja slo\xc5\xbeenosti na poslovima "top management-a" te mogu\xc4\x87nost nastavka visokog obrazovanja na poslijediplomskim studijima sukladno Bolonjskoj deklaraciji._NEWLINE_Kompetencije ste\xc4\x8dene studiranjem programskog sadr\xc5\xbeaja sukladno ovom programu, a posebno uzimaju\xc4\x87i u obzir kontinuitet preddiplomskog i diplomskog studija sportskog menad\xc5\xbementa mogu se podijeliti na op\xc4\x87e i posebne._NEWLINE_Op\xc4\x87e kompetencije temelje se na cjelovitom obrazovanju koje sadr\xc5\xbei temeljna teoretska, metodolo\xc5\xa1ka i aplikativna znanja iz podru\xc4\x8dja ekonomije, menad\xc5\xbementa, kineziologije, prava, informacijskih i komunikacijskih znanosti, psihologije i sociologije._NEWLINE_Posebne kompetencije temelje se na visokostru\xc4\x8dnoj i profesionalnoj osposobljenosti za podru\xc4\x8dje sportskog menad\xc5\xbementa, marketing menad\xc5\xbementa u sportu, menad\xc5\xbementa sportskih objekata i manifestacija, controllinga i financijskog menad\xc5\xbementa u sportskim dru\xc5\xa1tvima, sponzorstva u sportu, odnosa s javno\xc5\xa1\xc4\x87u u sportu, sportskog prava i me\xc4\x91u ostalim, upravljanja ljudskim resursima i dru\xc5\xa1tveno odgovornog pona\xc5\xa1anja u sportu._NEWLINE_Studij traje 2 godine (4 semestra). Zavr\xc5\xa1etkom studija stje\xc4\x8de se, prema odredbama Bolonjskog procesa, 120 ECTS bodova i stru\xc4\x8dni naziv (ekvivalent stru\xc4\x8dnog magisterija):_NEWLINE_stru\xc4\x8dni/a specijalist/ica sportskog menad\xc5\xbementa (stru\xc4\x8d. spec. oec.)\n_START_SECTION_\nSportski administrator\n_START_PARAGRAPH_\nVisoka \xc5\xa1kola za sportski menad\xc5\xbement Aspira kao jedina visoko\xc5\xa1kolska institucija u Hrvatskoj koja \xc5\xa1koluje stru\xc4\x8dne kadrove za upravlja\xc4\x8dke i administrativne funkcije u sportskim organizacijama, kre\xc4\x87e s programom usavr\xc5\xa1avanja za Sportskog administratora._NEWLINE_Cilj programa je usavr\xc5\xa1iti stru\xc4\x8dne kadrove na upravlja\xc4\x8dkim i administrativnim funkcijama u sportu iz podru\xc4\x8dja upravljanja sportskim organizacijama, sportskog marketinga, menad\xc5\xbementa ljudskih resursa, upravljanja sportskim objektima i manifestacijama, financijskog poslovanja, sportskog prava te stjecanje prakti\xc4\x8dnih znanja i vje\xc5\xa1tina nu\xc5\xbenih za rad suvremene sportske organizacije._NEWLINE_Sukladno izmjenama Zakona o \xc5\xa1portu N.N. 71/06 pravne osobe koje obavljaju sportsku djelatnost moraju na upravlja\xc4\x8dkim i administrativnim poslovima imati stru\xc4\x8dne, tj. \xc5\xa1kolovane osobe. Naime, sportske organizacije du\xc5\xbene su se uskladiti s pravnom regulativom Europske unije \xc5\xa1to podrazumijeva stru\xc4\x8dne kadrove na upravlja\xc4\x8dkim i administrativnim funkcijama.'